**Amit tudnod kell az Elf Bar-ról**

*Tájékoztató diákoknak*

A hazai illegális piacon egyre nagyobb teret hódít egy új típusú eldobható elektronikus cigaretta, egy többféle ízben elérhető, nikotinos vagy nikotinmentes folyadékkal előre feltöltött, akkumulátoros, eldobható eszköz.

**Milyen néven ismerheted még az Elf Bart?**

Magic Bar, a Manórúd, a Manórudi néven ismert változatok, vagy a Fume, a PuffBar, a Nutristick, a Beco Bar, és a Geek Bar is)

**Miről ismerheted fel?**

Legkönnyebben a színes hengeres formájáról ismerhető fel, dobozán gyakran színes grafikával, rajzfilm figurával díszített.

**Miért veszélyes ez a termék?**

A pontos összetevői ismeretlenek, ellenőrizetlenek. A termékben a szívás hatására nikotin sóval átitatott vatta hevül, majd ez a nikotinos pára különböző ízesítéssel vegyül. Nagyon kevés a hiteles információ a termék összetevőit illetően, és hogy a belélegzett, különböző kémiai folyamatok során keletkező párának mik az élettani hatásai. Még a legkisebb, 800 szívásra elegendő töltéssel rendelkező termék nikotintartalma is 3-4 doboz hagyományos cigarettának felel meg, ezért a használata könnyen nikotin túladagoláshoz vezethet.

**Miért nem engedélyezett az Elf Bar termékek árusítása?**

Alapvetően az elektronikus cigaretták és a dohányzást imitáló elektronikus eszközök forgalmazása nem illegális, ha az ízesítés nélküli, és a forgalmazó dohánytermék-kiskereskedelmi jogosultsággal, és a Szabályozott Tevékenységek Felügyeleti Hatósága által kiadott dohánytermék-kiskereskedelmi engedéllyel rendelkezik (azaz e termékkategória kizárólag dohányboltban forgalmazható). Viszont a termékkört az ízesített jellege beszűkíti, amelyek forgalmazása tilos Magyarországon.

**Mivel számolhat, aki Elf Bar terméket hirdet vagy árul?**

A Szabályozott Tevékenységek Felügyeleti Hatósága 5 millió forinttól 500 millió forintig terjedő bírsággal sújthatja az elkövetőt.

**Mivel számolhat, az akinél Elf Bar terméket talál a hatóság?**

A Nemzeti Adó- és Vámhivatal jövedéki bírságot szabhat ki.

**Mit tegyél ha utcán ELF Bar terméket akarnak neked eladni?**

Ne vedd meg a terméket!

Hívd az ingyenesen hívható **1828-as** telefonszámot, ahol bejelentheted az illegális tevékenységet.